Temeljem članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20- pročišćeni tekst i 8/20), Općinsko vijeće Općine Vladislavci na svojoj 27. sjednici održanoj dana 5. listopada 2020. godine donosi slijedeći

**PRAVILNIK**

**o dodjeli sportskih stipendija vrhunskim sportašima**

**s područja Općine Vladislavci**

## OPĆE ODREDBE

**Članak 1.**

Ovim Pravilnikom utvrđuju se kategorije, uvjeti za stjecanje prava na isplatu sportskih stipendija, postupak za ostvarivanje tih prava, priznavanje, trajanje i prestanak prava, visina i način isplate, te druga pitanja u svezi sa sportskom stipendijom i naknadama vrhunskim sportašima.

## Članak 2.

Financijska sredstva za sportske stipendije vrhunskim sportašima osiguravaju se u proračunu Općine Vladislavci te se planiraju Programom javnih potreba u sportu Općine Vladislavci.

Sportska stipendija dodjeljuje se za pojedinu proračunsku godinu.

Broj korisnika utvrđuje početkom svake proračunske godine općinski načelnik, ovisno o visini sredstava predviđenih u općinskom proračunu.

Sportska stipendija se dodjeljuju na temelju prethodno objavljenog Javnog poziva.

Javni poziv objavljuje općinski načelnik početkom svake proračunske godine i obvezno se objavljuje na oglasnim pločama Općine Vladislavci i na službenim web stranicama Općine. Tekst Javnog poziva može se objaviti i na drugi prikladan način.

Javni poziv otvoren je od dana raspisivanja do utroška sredstava predviđenih u proračunu Općine Vladislavci i Programu javnih potreba u sportu Općine Vladislavci.

**Članak 3.**

Sportska stipendija iznosi 500,00 kn mjesečno.

## KATEGORIJE VRHUNSKIH SPORTAŠA

**Članak 4.**

Pravo na sportsku stipendiju ostvaruju sportaši koji imaju status vrhunskog sportaša I., II. i III. kategorije, temeljem kategorizacije Hrvatskog olimpijskog odbora (dalje u tekstu: HOO).

## Članak 5.

Sportaš dokazuje svoj status rješenjem o kategorizaciji HOO.

1. **STJECANJE PRAVA**

**Članak 6.**

Pravo na sportsku stipendiju ostvaruje sportaš iz članka 3. ovog Pravilnika ispunjavanjem sljedećih uvjeta:

* da je član sportskog kluba (udruge);
* da u matičnom klubu tijekom cijele godine uredno i redovito obavlja svoje sportske obveze, treninga, priprema i natjecanja, uvažavajući specifičnost pojedinog sporta, osim kada je sportaš na studiju ili sportskom usavršavanju;
* da nastupa za svoj klub na službenom prvenstvu Hrvatske ili kup-u u tekućoj godini - sezoni tijekom trajanja rješenja o kategorizaciji, osim ako nenastupanje nije uzrokovano opravdanim razlogom;
* da ima prijavljeno prebivalište na području Općine Vladislavci;
* da svojim ponašanjem dostojno potiče i promiče etičke vrijednosti sporta i sportskog stvaralaštva.

## Članak 7.

Vrhunski sportaš se na poziv Općine Vladislavci obvezuje odazvati promotivno - marketinškim aktivnostima organiziranim od strane Općine Vladislavci pod uvjetom da se ne preklapaju sa sportskim ili promotivno – marketinškim obavezama eventualnih sportaševih sponzorskih odnosa.

## POSTUPAK ZA OSTVARIVANJE PRAVA

**Članak 8.**

Pravo na sportsku stipendiju sportaš ostvaruje na osnovi podnesenog pisanog zahtjeva, a uz zahtjev mora priložiti:

* Presliku važeće osobne iskaznice;
* Presliku važećeg rješenja HOO-a o kategorizaciji sportaša;
* potvrdu kluba o urednom i redovnom obavljanju sportskih obaveza;
* izjavu da sportaš ne prima sportsku stipendiju iz drugih izvora;
* preslika IBAN-a podnositelja zahtjeva.

Za maloljetne podnositelje zahtjev podnosi roditelj/staratelj.

## Članak 9.

Pristigli zahtjevi za dodjelu sportskih stipendija zaprimaju se u Jedinstvenom upravnom odjelu.

Zadužuje se Jedinstveni upravni odjel za provođenje ovog Pravilnika u dijelu prikupljanja i obrade zahtjeva.

## PRIZNAVANJE, TRAJANJE I PRESTANAK PRAVA

**Članak 10.**

Sportska stipendija vrhunskih sportaša traje 1 godinu.

Temeljem provedenog Javnog poziva Odluku o dodjeli sportske stipendije Općine Vladislavci donosi općinski načelnik. Općinski načelnik je dužan donijeti odluku u roku 30 dana od podnošenja zahtjeva sportaša.

Nakon donošenja Odluke o dodjeli sportske stipendije općinski načelnik i vrhunski sportaš zaključuju ugovor kojim se pobliže reguliraju prava i obveze korisnika sportske stipendije uz supotpis sportskog kluba kojeg je korisnik sportske stipendije član.

Za maloljetne osobe ugovor zaključuju općinski načelnik i roditelj/staratelj uz supotpis sportskog kluba kojeg je korisnik sportske stipendije član.

Stipendija se isplaćuje za razdoblje od 1. siječnja do 31. prosinca tekuće godine dok sportaš ostvaruje uvjete kategorizacije propisane rješenjem HOO. Ako tijekom godine sportašu bude izmijenjeno rješenje i/ili izdano novo rješenje HOO sportašu se nastavlja isplata sportske stipendije. Kategorizirani sportaš za vrijeme ozljede, bolovanja ili rodiljnog dopusta može ostvarivati prava na stipendiju, a vrijeme trajanja tih prava produžava se za vrijeme trajanja ozljede, bolovanja, ili rodiljinog dopusta, ali ne dulje od roka na koji je zaključen ugovor.

## Članak 11.

Pravo na sportsku stipendiju prestaje:

* ako je prestao biti član kluba (udruge);
* ako je prestao uredno i redovito obavljati svoje sportske obaveze;
* ako je protiv njega pokrenut stegovni postupak od strane kluba ili nacionalnog sportskog saveza koji ima za posljedicu kaznu zabrane nastupanja uključivo kaznu zbog dopinga;
* ako mu je izrečena kazna isključenja iz kluba ili nacionalne selekcije;
* ako su se stekli uvjeti za nastupanje pravnih posljedica osude i kaznenog postupka sukladno Zakonu o sportu;
* odjavom prebivališta s područja Općine Vladislavci.

## Članak 12.

Odluku o prestanku prava na sportsku stipendiju donosi općinski načelnik na temelju obavijesti kluba čiji je sportaš član ili na temelju objektivnih i relevantnih saznanja Općine Vladislavci.

Pravo na sportsku stipendiju prestaje danom stupanja na snagu okolnosti iz članka 11. ovog Pravilnika.

Sportsku stipendiju primljenu nakon prestanka ostvarenja prava na istu, sportaš mora vratiti u iznosu koji mu je isplaćen nakon što su nastupile okolnosti iz članka 11. ovog Pravilnika u roku od 30 dana od dana primitka Odluke.

## Članak 13.

Pravo na sportsku stipendiju može prestati prije isteka vremena utvrđenog odlukom Općinskog načelnika u slučaju:

* ukidanja statusa kategoriziranog sportaša rješenjem HOO-a;
* umanjenjem financijskih sredstava planiranih Programom javnih potreba u sportu Općine Vladislavci.

Sportaš kojem je rješenjem HOO-a ukinut status kategoriziranog sportaša, mora vratiti primljeni iznos nakon što mu je ukinuto pravo, u roku od 30 dana od dana primitka Odluke općinskog načelnika kojom mu se ukida pravo.

Ako sportaš koji prima sportsku stipendiju ne prijavi ili prikrije činjenice iz članka 11. i 13. stavak 1. ovog Pravilnika, može snositi posljedice sukladno aktima i odlukama nadležnih tijela Općine Vladislavci.

## IZNOS I NAČIN ISPLATE

## Članak 14.

Sportska stipendija isplaćuje se na temelju ugovora i traje dok mu je priznato pravo.

Sportska stipendija se isplaćuje do 15-tog u mjesecu za prethodni mjesec.

Sportska stipendija se isplaćuje u proračunskoj godini.

Sportske stipendije isplaćuju se na žiro račun korisnika sportske stipendije.

Iznos sportske stipendije sportašu se može umanjiti u slučaju da je došlo do umanjenja planiranih sredstava u proračunu i Programu javnih potreba u sportu Općine Vladislavci, a odluku o tome donosi općinski načelnik što će se regulirati aneksom ugovora.

## Članak 15.

Ovaj Pravilnik stupa na snagu osmog dana od dana objave u „Službenom glasniku“ Općine Vladislavci.

KLASA: 604-01/20-01/8

URBROJ: 2158/07-01-20-02

Vladislavci, 5. listopada 2020.

PREDSJEDNIK

OPĆINSKOG VIJEĆA

Krunoslav Morović, v.r.